تيمور الشرقية

تيمور الشرقية (ب لبرتغالية: República Democrática de Timor-Leste) هي بلاد د بزاف د لجزر جاو فشرق آسيا. أكبر طرف د لبلاد هو النص الشرقي د لجزيرة د تيمور، وعاد كاين لجزر د أتاورو و جاكو و أوكوسي. تيمور تاتحدّها أندونيسيا من لغرب، و لبحر د تيمور من الجوايه لاخرا. لبلاد ما بعيداش بزاف على ؤسطراليا، تقريبا ما بين تيمور الشرقية و لمدينة د داروين شي 640 كيلوميطر. تستعمرات لبلاصة اللي فيها تيمور الشرقية من لبرتغال ف لقرن 16، و بقات تابعا ليها تال نهار 28 نونبر 1975، اللي هو النهار اللي علنات فيه تيمور ليستيقلال ديالها. فنفس لوقت، دخلو لقوات ديال أندونيسيا للبلاد و علنوها طرف من أندونيسيا و لمقاطعة رقم 27 ديالهم. هاد لوضعية دارت حرب بين الناس ديال تيمور و لعسكر د أندونيسيا، اللي بقات تال 1999، فين تدار ستيفتاء ديال لحكم الذاتي نظماتو لأمم لمتحدة. النتيجة د ليستيفتاء كانت هي لإستقلال د تيمور الشرقية، اللي ولات هي أول دولة تاتستاقل ف لقرن 21، و دخلات مع لأمم لمتحدة نهار 20 ماي 2002. تيسكنو ف تيمور الشرقية تقريبا 1.3 مليون د الناس، و لعاصمة ديالها هي ديلي. كاين جوج لغات رسمية ف لبلاد هوما لبرتغالية و التيتوم، و لفلوس اللي كاتخدّم هي الدولار لميريكاني. تيمور الشرقية هي وحدا من الجوج بلدان ف جنوب شرق آسيا اللي فيها لمسيحيين أغلبية. الدولة لاخرا هي لفيليپين. مصادر